Čorny Chołmc (UH/SN). Lěćo budźe na kromje Čorneho Chołmca znowa magiske – předewšěm w času wot 21. junija hač do 9. julija. Přetož to wotměja so na 15 wupředatych předstajenjach w Krabatowym młynje wulce wočakowane 6. Krabatowe swjedźenske hry na přirodnym jewišću pod hołym njebjom. Potom smě so publikum zaso na stawiznu połnu lesće, magije a mystiki wjeselić.
Inscenacija pak njezměje znaty ramik zašłych lět. „Wšako je žiwjenje druhdy hinaše, hač sej zwoprědka mysliš“, praji direktor swjedźenskich hrow Peter Siebecke. Přiwšěm wostanu wón, wuměłstwowy nawoda Alexander Siebecke a režiser Andreas Hüttner swěrni hesłu wuspěšneho koncepta: „Wjes hraje dźiwadło“. W lětušim kruchu „Krabat – na rozpuću wosuda“ je nimo profesionalnych dźiwadźelnikow něhdźe 80 domoródnych a regionalnych lajskich dźiwadźelnikow zastupjenych. Woni předstajeja typiske wjesne žiwjenje a serbske nałožki, kotrež spožčeja Krabatowym swjedźenskim hram wosebity flair.
ces_Latn szl_Latn